KLASA: 034-13/24-01/3

URBROJ: 711-02-02/02-2024-5

Zagreb, 8. listopada 2024.

**Povjerenstvo za odlučivanje o sukobu interesa** (dalje u tekstu: Povjerenstvo), OIB: 60383416394, u sastavu Aleksandre Jozić-Ileković kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 2. Zakona o sprječavanju sukoba interesa (Narodne novine, broj 143/21. i 36/24., u daljem tekstu: ZSSI) **u postupku redovite provjere imovinske kartice obveznika Borisa Lalovca, OIB: ………….., zastupnika u Hrvatskom saboru,** 8. listopada 2024. g., donijelo je sljedeći

**ZAKLJUČAK**

**Na temelju pisanog očitovanja i priloženih odgovarajućih dokaza, koje je Povjerenstvu dostavio Boris Lalovac, zastupnik u Hrvatskom saboru, utvrđeno je da imovinsko stanje koje je dužnosnik prijavio u imovinskoj kartici od 11. studenoga 2016. g. u pogledu nekretnina upisanih u zk. ul. ………… k. o. Vrapče istovjetno podacima upisanim u zemljišne knjige te se utvrđuje da ne postoji nesklad odnosno nerazmjer u pogledu istih.**

 Obrazloženje

Člankom 3. stavkom 1. točkom 3. ZSSI-ja propisano je da su zastupnici u Hrvatskom saboru obveznici u smislu spomenutog Zakona.

Uvidom u registar obveznika, koji vodi Povjerenstvo, utvrđeno je da je Boris Lalovac od 14. listopada 2016. g. do 22. srpnja 202. g. i od 22. srpnja 2020. g. do 16. svibnja 2024. g. obnašao dužnost zastupnika u Hrvatskom saboru a istu dužnost obnaša i od 16. svibnja 2024. g., te je slijedom navedenog obvezan postupati sukladno odredbama ZSSI-ja.

Člankom 27. ZSSI-ja propisano je da redovita provjera podataka iz podnesene imovinske kartice predstavlja provjeru podataka iz članaka 10. do 12. ZSSI-ja koja se obavlja prikupljanjem, razmjenom podataka i usporedbom prijavljenih podataka o imovini iz podnesenih imovinskih kartica obveznika s pribavljenim podacima od Ministarstva financija, Porezne uprave i drugih nadležnih tijela Republike Hrvatske sukladno odredbama ovoga Zakona i podzakonskih propisa donesenih na temelju ZSSI-ja.

Člankom 28. stavkom 1. ZSSI-ja propisano je da će Povjerenstvo bez odgađanja zatražiti od obveznika pisano očitovanje s potrebnim dokazima ako prilikom provjere podataka proizlazi mogući nesklad, odnosno nerazmjer između prijavljene imovine iz podnesene imovinske kartice sukladno člancima 10. do 12. ZSSI-ja i stanja imovine kako proizlazi iz pribavljenih podataka nadležnih tijela iz članka 27. ZSSI- ja. Obveznik je dužan, sukladno odredbi članka 28. stavka 2. ZSSI-ja, dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Zaključkom klasa: 034-13/24-01-3 urbroj: 711-02-02/02-2024-3 od 18. travnja 2024. g. (u daljem tekstu: Zaključak) utvrđen je nesklad, odnosno nerazmjer, između prijavljene imovine iz imovinske kartice obveznika podnesene 11. studenog 2016. g. i stanja imovine kako proizlazi iz podataka pribavljenih od nadležnih tijela, i to:

* u dijelu „Podatci o nekretninama“, s obzirom da je u gore navedenoj imovinskoj kartici navedeno da je obveznik suvlasnik dviju nekretnina s trećim osobama i to stana sa spremištem te garažnog parkirnog mjesta, obaju upisanih u zk. ul. br. ……. k. o. Vrapče, dok iz zemljišnoknjižnih podataka proizlazi da je obveznik od 5. prosinca 2017. g. vlasnik navedenih dviju nekretnina u cijelosti, a ta bitna promjena nije prijavljena istekom godine u kojoj je nastupila.

Obveznik Boris Lalovac je dostavio očitovanje na zaključak Povjerenstva, koje je zaprimljeno 2. svibnja 2024. g.

U očitovanju obveznik Boris Lalovac izjavljuje kako je netočan podatak u zaključku Povjerenstva da je od 5. prosinca 217. g. vlasnik obiju nekretnina upisanih u zk. ul. br. 14134 k. o. Vrapče.

Obveznik navodi da je promjena, kojom je on postao vlasnik nekretnina upisanih u zk. ul. br. ……… k. o. Vrapče, i to stana u Zagrebu, površine 68 m2 i garaže površine 9 m2, nastala sklapanjem dodatka sudskoj nagodbi od 5. prosinca 2017. g., a dodatak je sklopljen dana 9. srpnja 2019. g. Navedenu ispravu, koju je 9. srpnja 2019. g. u Zagrebu pod brojem OV-……… ovjerio Javni bilježnik Tomislav Matijević obveznik je dostavio u privitku očitovanju. Navedenim dodatkom sudskoj nagodbi od 5. prosinca 2017. g., to. II. utvrđeno je da stranke suglasno mijenjaju točku II. Nagodbe tako da bivši bračni drug prenosi u isključivo vlasništvo obveznika Borisa Lalovca svoju ½ dijela vlasništva gore navedenih nekretnina.

U skladu s navedenim, u Zemljišnoknjižnom odjelu Zagreb, k. o. Vrapče, ZK uloška …….., na temelju zahtjeva zaprimljenog 12. lipnja 2019. g. pod brojem Z-……., provedena je uknjižba prava vlasništva na tih još ½ suvlasničkog udjela gore navedenih nekretnina u korist obveznika Borisa Lalovca.

Navedenu promjenu obveznik je pravovremeno prijavio u imovinskoj kartici 28. siječnja 2020. g.

Zaključno, na temelju gore navedenog proizlazi kako je obveznik Boris Lalovac svojim očitovanjem i dodatkom sudskoj nagodbi od 5. prosinca 2017. g., koji je sklopljen dana 9. srpnja 2019. g. podnio odgovarajuće dokaze na temelju kojih proizlazi da je imovinsko stanje bilo u imovinskoj kartici od 11. studenog 2016. g. bilo pravilno prijavljeno te da je gore navedena promjena u imovini bila prijavljena pravovremeno.

Slijedom svega navedenog, Povjerenstvo je donijelo zaključak kao u izreci ovog akta.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. obveznik Boris Lalovac, zastupnik u Hrvatskom saboru

osobnom dostavom

……………, 10 000 Zagreb

1. Pismohrana